《次韵汪以南閒居漫吟十首 其七》
元代·方回

占易用九六，初爻变乾坤。时当退且慎，复命归厥根。

浑天日夜转，中星异旦昏。北辰俨不动，帝居华盖尊。

于人是为心，君子严操存。肯受外物汩，澡扰摇精魂。

皇泽苏旱暵，时雨翻天盆。敢不效微力，先后风雷奔。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。